ພິທີເປີດຊຸດຝຶກອົບຮົມ ທິດສະດີການເມືອງ-ການປົກຄອງ 45 ວັນ ຊຸດທີ II ຂອງ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ
ໃນຕອນເຊົ້າຂອງວັນທີ 8 ສິງຫາ 2016 ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ໄດ້ເປີດຊຸດຝຶກອົບຮົມ ທິດສະດີການເມືອງ ແລະ ການປົກຄອງ 45 ວັນ ຊຸດທີ II ໂດຍການເປັນປະທານຂອງ ທ່ານ ທັນສະໄໝ ກົມມະສິດ ກຳມະການສູນກາງພັກ, ເລຂາຄະນະພັກ, ລັດຖະມົນຕີກະຊວງໄປສະນີ, ໂທລະຄົມມະນາຄົມ ແລະ ການສື່ສານ, ມີຄະນະພັກກະຊວງ, ຄະນະໜ່ວຍພັກ ບັນດາກົມ/ທ່ຽບເທົ່າ, ຄະນະພັກຮາກຖານ ບໍລິສັດ ລັດວິສາຫະກິດໄປສະນີ ໂທລະຄົມມະນາຄົມ ແລະ ເປັນກຽດເຂົ້າຮ່ວມຂອງ ທ່ານ ຮສ ສະໝຸດທອງ ສົມພານິດ ຄະນະພັກ, ຮອງຫົວໜ້າ ສມປຊ, ທ່ານ ປທ ຈອມແສງ ສະຫລີພົມ ຫົວໜ້າກົມວິຊາການ.
ການຝຶກອົບຮົມຄັ້ງນີ້ ມີນັກສຳມະນາກອນເຂົ້າຮ່ວມທັງໝົດ 52 ທ່ານ, ຍິງ 13 ທ່ານ ຊຶ່ງທັງໝົດນັ້ນ ຈະໄດ້ຍົກລະດັບຄວາມຮູ້ພື້ນຖານ ທາງດ້ານທິດສະດີການເມືອງ-ການປົກຄອງ, ເນື້ອແທ້ແມ່ນການຄ້ົນຄວ້າຮ່ຳຮຽນເອົາທິດສະດີມາກ-ເລນິນ, ແນວທາງຂອງພັກ ເພື່ອໃຫ້ພະນັກງານນຳພາ-ຄຸ້ມຄອງ, ພະນັກງານສືບທອດ ທີ່ຈະເປັນພະນັກງານທົດແທນ ກໍ່ຄືສະມາຊິກພັກ ທີ່ຈະຕ້ອງໄດ້ເອົາໃຈໃສ່ຄົ້ນຄວ້າຮ່ຳຮຽນ ໃຫ້ມີຄວາມຮັບຮູ້ເລິກເຊິ່ງເພື່ອນຳເອົາບົດຮຽນທາງດ້ານທິດສະດີໄປໝູນໃຊ້ເຂົ້າໃນວຽກງານຕົວຈິງ ສູ່ຈຸດໝາຍຢ່າງໜັກແໜ້ນ...ພ້ອມນັ້ນ ນັກສຳມະນາກອນ ຈະໄດ້ຄົ້ນຄວ້າຮ່ຳຮຽນ 5 ພາກວິຊາ ແລະ 39 ບົດ ເຂົ້າໃນການຝຶກອົບຮົມຄັ້ງນີ້ມີຄື:
• ພາກວິຊາ ປັດຊະຍາ 8 ບົດ.
• ພາກວິຊາ ເສດຖະສາດການເມືອງ 10 ບົດ.
• ພາກວິຊາ ລັດທິສັງຄົມນິຍົມວິທະຍາສາດ 8 ບົດ.
• ພາກວິຊາ ບໍລິຫານສາດ 8 ບົດ.
• ພາກວິຊາ ກໍ່ສ້າງພັກ 5 ບົດ.
ຂ່າວ/ພາບ: ຕາອັອດ ແສນທະວີສຸກ